作者:元稹
標題:憲宗章武孝皇帝輓歌詞三首
內容:國付重離後，身隨十聖仙。北辰移帝座，西日到虞泉。方丈言虛設，華胥事眇然。觸鱗曾在宥，偏哭墮髯前。天寶遺餘事，元和盛聖功。二兇梟帳下，三叛斬都中。始服沙陀虜，方吞邏逤戎。狼星如要射，猶有鼎湖弓。月落禁垣西，星攢曉仗齊。風傳宮漏苦，雲拂羽儀低。路隘車千兩，橋危馬萬蹄。共蹉封石檢，不為報功泥。